Document ID: 32003R2277

Uredba Komisije (ES) št. 2277/2003
z dne 22. decembra 2003
o spremembi prilog I in II k Uredbi Sveta (EGS) št. 2092/91 o ekološki pridelavi kmetijskih proizvodov in o označevanju tovrstno pridelanih kmetijskih proizvodov in živil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in o označevanju tovrstno pridelanih kmetijskih proizvodov in živil [1] in zlasti druge alinee člena 13 Uredbe,
ob upoštevanju naslednjega:
(1) Seznami posamičnih krmil, krmnih dodatkov, določenih snovi, ki se uporabljajo pri živalski prehrani, in predelovalnih pripomočkov pri krmi v delih C in D Priloge II k Uredbi (EGS) št. 2092/91, so bili preverjeni v skladu s točko 4.15 dela B Priloge I k isti uredbi.
(2) Nekaterih konvencionalnih posamičnih krmil rastlinskega izvora se na ravni Skupnosti pri ekološki pridelavi ne potrebuje več. Vendar pa je večina konvencionalnih posamičnih krmil, zlasti stročnic, vsaj v nekaterih državah članicah še vedno nepogrešljiva. Tudi stranski mlečni proizvodi so pri ekološki pridelavi še vedno potrebni, dodatni minerali pa so potrebni za zagotavljanje dobrobiti ekološko rejenih živali.
(3) Uporaba nekaterih konzervansov je pri ekološki pridelavi dovoljena le kot krmni dodatki za siliranje. V nekaterih državah članicah je treba te snovi uporabljati tudi za konzerviranje rastlinskih proizvodov. Poleg tega so iz tehnoloških razlogov potrebni nadaljnji krmni dodatki iz skupine vezivnih sredstev, sredstev proti strjevanju in sredstev za strjevanje.
(4) Seznam posamičnih krmil in krmnih dodatkov je treba ustrezno spremeniti.
(5) Predpisi o ekološki reji živali so bili usklajeni šele nedavno. Genski sklad posameznih ekološko rejenih živalskih vrst je še vedno majhen. Poleg tega pa zlasti v primeru perutnine vključujejo proizvodni sistemi različne stopnje, ki jih običajno upravljajo različni specializirani sektorji. Zaradi zapletenosti teh sistemov še nobena od držav članic ni izoblikovala celotnega ciklusa reje perutnine po ekološkem sistemu. Da bi zagotovili zadostno biotsko raznovrstnost ekološko rejenih živali in olajšali razvoj ekološke reje živali, je potrebno podaljšati prehodno obdobje za prenos konvencionalno rejenih živali v sistem ekološke reje.
(6) Zaradi dopolnitve naravnega prirastka in obnovitve črede ali jate je treba še posebno pozornost nameniti običajnim pasmam, pri katerih obstaja nevarnost, da bodo za kmetijstvo izgubljene.
(7) Eno od načel sistema ekološke pridelave je zagotoviti povezavo med živinorejo in obdelovalno zemljo. Za vse ekološko rejene živalske vrste bi morala krma predvsem izvirati iz lastne ekološke kmetije, če pa to ni izvedljivo, bi morala biti pridelana v sodelovanju z drugimi ekološkimi kmetijami.
(8) Zaradi tega bi bilo treba ustrezno spremeniti prilogi I in II k Uredbi (EGS) št. 2092/91.
(9) Ukrepi, predvideni v tej uredbi, so skladni z mnenjem odbora, ustanovljenega v skladu s členom 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
Prilogi I in II k Uredbi (EGS) št. 2092/91 se spremenita v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 2003

Labels: 3
17
6